বিবিসি বাংলা

**বিবিসি বাংলা** হলো বিবিসি ওয়ার্ল্ড সার্ভিসের অধীনে বিদেশী ভাষা হিসেবে বাংলা ভাষায় সম্প্রচারিত বিবিসির একটি বিভাগ। বিবিসি বাংলা বাংলাদেশ, তার প্রতিবেশী এবং গোটা বিশ্বের সংবাদ পরিবেশন করে। সংবাদদাতার প্রতিবেদন ছাড়াও বিবিসি বাংলা সাক্ষাৎকার, সংবাদপত্র পর্যালোচনা এবং সরাসরি ফোন-ইন প্রচার করে থাকে। ২০২২ সালের ৩১ শে ডিসেম্বর প্রতিষ্ঠার ৮১ বছর পর বিবিসি বাংলার রেডিও সম্প্রচার বন্ধ হয়ে যায়। বর্তমানে এটির কেবল টেলিভিশন ও অনলাইন অনুষ্ঠান চালু রয়েছে। বিবিসি বাংলা বিভাগের সম্পাদকের দায়িত্বে রয়েছেন মীর সাব্বির।

## ইতিহাস
বিবিসি থেকে বাংলায় সম্প্রচার শুরু হয় ১৯৪১ সালের ১১ই অক্টোবর। প্রথমে এর অনুষ্ঠান সাপ্তাহিকভাবে ১৫ মিনিটের ছিল। পরে ১৯৬৫ সাল থেকে পর্যায়ক্রমে নিয়মিত সংবাদ সম্প্রচার শুরু হয়। নিরপেক্ষ অনুষ্ঠান তথা সংবাদ পরিবেশনের কারণে বাংলাদেশ ও ভারতের ১ কোটি ৩০ লক্ষ বাংলাভাষী শ্রোতার কাছে এটি জনপ্রিয় হয়। বাংলাদেশের মহান মুক্তিযুদ্ধে এর নিরপেক্ষ সংবাদ প্রচারের কারণে এটি বিপুল জনপ্রিয়তা ও বিশ্বাসযোগ্যতা অর্জন করেছিল।

২০২২ সালের ৩০ সেপ্টেম্বর, বিবিসি তার বাংলাসহ দশটি ভাষার রেডিও সম্প্রচার বন্ধের সিদ্ধান্ত নেয়। ২৮.৫ মিলিয়ন পাউন্ড (আনুমানিক ৩২০ কোটি টাকা) সঞ্চয় করার উদ্দেশ্যে বিবিসি ওয়ার্ল্ড সার্ভিসের ৩৮২টি পদ শূন্য করার অংশ হিসেবে এটি করা হয়। ২০২২ সালের ৩১ শে ডিসেম্বর প্রতিষ্ঠার ৮১ বছর পর "পরিক্রমা" অনুষ্ঠান সম্প্রচারের মাধ্যমে আনুষ্ঠানিকভাবে বিবিসি বাংলার রেডিও সম্প্রচার বন্ধ হয়ে যায়। তবে প্রতিষ্ঠানটি এটির টেলিভিশন ও অনলাইন অনুষ্ঠান চালিয়ে যাওয়ার ঘোষণা দেয়।

## সম্প্রচার
thumb|২৩ ডিসেম্বর ২০১১ সালের বিবিসি বাংলার ওয়েবসাইটের প্রধান পাতা
বিবিসি বাংলা বিভাগের অনুষ্ঠান লন্ডনের নিউ ব্রডকাস্টিং হাউজের সদর দপ্তর থেকে এফ.এম, মিডিয়াম ওয়েভ ও শর্টওয়েভে সমগ্র বিশ্বে সম্প্রচারিত হত। ঢাকা, দিল্লি ও কোলকাতা ব্যুরো অফিসে এ বিভাগের সম্প্রচার ত্বরান্বিত করতে অনেক সংবাদকর্মী ও প্রযোজক কাজ করত। রেডিও, ইন্টারনেট, ইন্টারনেট রেডিও এবং ভিডিও এ সকল মাধ্যমে বিবিসি বাংলা সম্প্রচারিত হত। সপ্তাহে ১৫ মিনিটের রেডিও অনুষ্ঠান দিয়ে যাত্রা শুরু করে বিবিসি ওয়ার্ল্ড সার্ভিসের বাংলা বিভাগ। রেডিও সম্প্রচার বন্ধ হয়ে যাওয়ার আগ পর্যন্ত বিবিসি বাংলায় প্রতিদিন মোট এক ঘণ্টার সংবাদ ও সাময়িক প্রসঙ্গের অনুষ্ঠান প্রচারিত হত, যেখানে সংবাদ, নানা ধরনের ম্যাগাজিন, শ্রোতাদের চিঠিপত্রের আয়োজন এবং লাইভ ফোন-ইন অনুষ্ঠান থাকত। বিবিসি বাংলা তিনটি সাপ্তাহিক টেলিভিশন অনুষ্ঠান - বিবিসি প্রবাহ, বাংলাদেশ #trending আর ক্লিক বাংলাদেশে চ্যানেল আইতে সম্প্রচার করা হয়।

বাংলাদেশে যেসব শহর থেকে এফ এম প্রচার তরঙ্গে বিবিসি বাংলার অনুষ্ঠান শোনা যেত তার তালিকা নিম্নরূপ:
* ঢাকা - এফ এম ১০০
* বরিশাল - এফ এম ১০৫
* কুমিল্লা - এফ এম ১০৩.৬
* কক্সবাজার - এফ এম ১০০.৮
* ঠাকুরগাঁও - এফ এম ৯২
* চট্টগ্রাম - এফ এম ৮৮.৮
* রংপুর - এফ এম ৮৮.৮
* রাজশাহী - এফ এম ৮৮.৮
* সিলেট - এফ এম ৮৮.৮
* খুলনা - এফ এম ৮৮.৮

ভারতবর্ষের যেসব শহর থেকে এফ এম প্রচার তরঙ্গে বিবিসি বাংলার অনুষ্ঠান শোনা যেত তার তালিকা নিম্নরূপ:
* কলকাতা - এফ এম ৯০.৪
* শিলিগুড়ি - এফ এম ৯০.৪
* দুর্গাপুর - এফ এম ৯০.৪
* বর্ধমান - এফ এম ৯০.৪
* খড়গপুর - এফ এম ৯০.৪
* আসানসোল - এফ এম ৯০.৪
* মালদা - এফ এম ৯০.৪
* কোচবিহার - এফ এম ৯০.৪
## সম্প্রচারিত অনুষ্ঠান
এই বিভাগ থেকে প্রতিদিন সন্ধ্যা এবং রাত  - ২ দফায় ৩০ মিনিটের অনুষ্ঠান সম্প্রচার করা হত। 
অনুষ্ঠান সমুহের নাম এবং প্রচারের সময় -
* জিএমটি ১৩:৩০ - প্রবাহ, বাংলাদেশ সময় সন্ধ্যা ৭:৩০ মিনিট।
* জিএমটি ১৬:৩০ - পরিক্রমা, বাংলাদেশ সময় রাত ১০:৩০ মিনিট।

## বাংলাদেশ সংলাপ
বিবিসি বাংলার আয়োজন বাংলাদেশ সংলাপ বাংলাদেশের স্যাটেলাইট চ্যানেল “চ্যানেল আই”-এর সহযোগিতায় সম্প্রচারিত একটি অনুষ্ঠান, যেটি পূর্বে বিবিসি বাংলা রেডিওতে এবং বিবিসি বাংলার ওয়েবসাইটে নিয়মিত প্রচারিত হত। সমসাময়িক ও গুরুত্বপূর্ণ বিষয়গুলো নিয়ে শ্রোতা, দর্শক এবং সংশ্লিষ্ট ব্যক্তিবর্গের সরাসরি অংশগ্রহণে এ অনুষ্ঠান প্রচারিত হয়। 'বাংলাদেশ সংলাপের' প্রতিটি অনুষ্ঠানে শ্রোতারা আমন্ত্রিত প্যানেল সদস্যদের কাছে তাদের প্রশ্ন এবং কোন কোন ক্ষেত্রে প্রশ্নের উত্তর নিয়ে মতামত দেন। অনুষ্ঠানের ব্যাপ্তি হচ্ছে ৫০ মিনিট।

বিবিসি বাংলা এশিয়া, মধ্যপ্রাচ্য, দূরপ্রাচ্য, আমেরিকা এবং ইউরোপ-সহ সমগ্র বিশ্বে বাংলাভাষী মানুষের কাছে অন্যতম একটি সংবাদ মাধ্যম।

## বিবিসি বাংলার সহযোগী
### বাংলাদেশ বেতার

বিবিসি একটি চুক্তির মাধ্যমে ১৯৯৪ সাল থেকে ঢাকায় বাংলাদেশ বেতারের এফ এম ১০০ মিটার ব্যান্ডে দিনে ১২ ঘণ্টা বাংলা ও ইংরেজি অনুষ্ঠান সম্প্রচার করত। ২০০৮ সালে নতুন একটি চুক্তির মাধ্যমে এর সম্প্রসারণ ঘটে। বিবিসির ৪টি বাংলা অনুষ্ঠান চট্টগ্রাম, খুলনা, রাজশাহী, সিলেট, রংপুর আর কুমিল্লায় এফ এম ব্যান্ডে সম্প্রচার শুরু হয়। ২০১৪ সালে ঠাকুরগাঁও (৯২.০), বরিশাল (১০০.৮) ও কক্সবাজার (১০০.৮) শহরও এতে যুক্ত হয়।

### চ্যানেল আই
বিবিসি বাংলার বেশ কিছু টেলিভিশন অনুষ্ঠান, যেমন 'আপনার শহর, আপনার প্রশ্ন' চ্যানেল আই-এর কারিগরি সহায়তায় তৈরি করা হয়। বিবিসি মিডিয়া এ্যাকশনের ব্যবস্থাপনায় সাপ্তাহিক আলোচনা অনুষ্ঠান ‘বাংলাদেশ সংলাপ‘ ২০০৫ সাল থেকে চ্যানেল আই যৌথ প্রযোজনার ভিত্তিতে সম্প্রচার করে আসছে। সংলাপের দ্বিতীয় মৌসুম ২০১০ সালে শেষ হয়, এবং তৃতীয় মৌসুম ২০১২ সালের নভেম্বর মাসে শুরু হয়।

## আরও দেখুন
* বাংলাদেশের বেতার কেন্দ্রের তালিকা
* বাংলাদেশের টেলিযোগাযোগ ব্যবস্থা
* বাংলাদেশ বেতার
* বিবিসি
* বিবিসি নিউজ
* আল জাজিরা
* ডয়চে ভেলে বাংলা
* ভয়েস অফ রাশিয়া
* ভয়েস অব আমেরিকা

## তথ্যসূত্র

## বহিঃসংযোগ
* বিবিসি বাংলার ওয়েবসাইট

বিষয়শ্রেণী:বিবিসি
বিষয়শ্রেণী:বাংলায় আন্তর্জাতিক সংবাদ মাধ্যম
বিষয়শ্রেণী:ব্রিটিশ বাংলাদেশী গণমাধ্যম
বিষয়শ্রেণী:১৯৪১-এ প্রতিষ্ঠিত
বিষয়শ্রেণী:ব্রিটিশ ভারতীয় গণমাধ্যম